Előterjesztés Zalakaros Város Önkormányzat Képviselőtestületének 2024. szeptember 19-én tartandó ülésére

Napirend címe: Zalakaros, Alsóhegyi nyomásfokozó cseréje
Előterjesztést készítette: Bognár Ottó Péter településüzemeltetési ügyintéző
Tisztelt Képviselő-testület!

A Délzalai Víz- és Csatornamű Zrt. (a továbbiakban: Vízmű) az előterjesztés mellékletét képező megkeresésében jelezte, hogy az extrém kánikulai időszakokban visszatérő problémaként jelentkezik a Zalakaros, Alsóhegyi nyomásfokozó által ellátott zónában, hogy a magasabban fekvő felhasználási helyek (pl: Zalakaros, Kilátó borozó, Szőlőhegy köz) a fogyasztási csúcsidőszakokban a megemelkedett felhasználói vízigényekből (locsolás, autómosás, medence töltés, stb.) fakadóan folyamatosan nem elláthatók. A jelenleg üzemelő max. 16 m3/óra kapacitású nyomásfokozó egység nem tudja kiszolgálni ezen időszakokban a felhasználói vízigényeket. A magasabban fekvő zártkerti ingatlanok folyamatos ellátását kizárólag egy nagyobb hidraulikai teljesítményű nyomásfokozó egység tudná szavatolni 0-24 órában. A beruházás költségét 14.131.276, - Ft-ban határozták meg. A részletes költségvetést mellékelten csatolom.

A Vízmű tájékoztatása alapján a használati díj ivóvízellátás területén kimutatott egyenlege a beruházási munka elvégzéséhez elegendő fedezetet nem biztosít, ezért azt használati díjból nem lehet kompenzálni. (Az Önkormányzat és a Vízmű közötti elszámolási vita jelenleg is tart.)
A beruházási munka megrendeléséhez és a forrás biztosításához a Képviselő-testület döntése szükséges. 
Ugyanakkor felhívom a figyelmet arra, hogy a fenti jelenség kizárólag a kánikulai időszakokban fordul elő, más időszakban elegendő a jelenlegi nyomásfokozó egység hidraulikai kapacitása. Továbbá amennyiben - a Képviselő-testület döntése alapján- a kivitelezésre sor kerülne, akkor a villamos hálózat felülvizsgálatára, esetleges bővítésére is szükség lehet a szolgáltatóval történő egyeztetés függvényében, mely további kiadással járhat.
A beruházás költsége a 2024. évi költségvetésben nem került betervezésre, továbbá az az általános tartalék terhére sem biztosítható az idei évben (nem áll rendelkezésre ekkora összegű fedezete), ezért forrás hiányában a beruházás megvalósítása az idei évben nem javasolt. 

Kérem a Képviselő-testületet, hogy az előterjesztést tárgyalja meg és a fentiek figyelembevételével döntsön az alábbi határozati javaslat elfogadásáról. 

Határozati javaslat
Zalakaros Város Önkormányzat Képviselő-testülete
1. a nyomásfokozó egység cseréjét - forráshiány miatt- jelenleg nem támogatja;
2. egyidejűleg dönt arról, hogy a nyomásfokozó egység cseréjének lehetőségét a Zalakaros Város Önkormányzat 2025. évi költségvetésének tervezése során szükséges megvizsgálni;
3. a döntésről a Délzalai Víz- és Csatornamű Zrt.-t értesíteni kell.
Határidő: 2024. szeptember 26.
Felelős: Novák Ferenc polgármester

Operatív felelős: Bognár Ottó Péter településüzemeltetési ügyintéző



Juhász Barbara-tájékoztatásul a költségvetés számára
Zalakaros, 2024. szeptember 9.





Novák Ferenc
polgármester

